钦定古今图书集成/明伦汇编/人事典/第027卷
## 钦定古今图书集成/明伦汇编/人事典/第027卷

| 钦定古今图书集成 明伦汇编 第二十七卷 |

| |

钦定古今图书集成明伦汇编人事典

第二十七卷目录

形貌部纪事三

人事典第二十七卷

儒林公议，“太祖天表，神伟紫。”而《丰颐》。见者不敢正
视。李煜据江南。有写御容至伪国者。日益忧惧。知真
人之在御也。

《宋史太宗本纪》：“帝幼不群，与他儿戏皆畏服。及长，隆
准龙颜，望之知为大人，俨如也。”

《祈廷训传》：廷训为左领军卫上将军，形质魁岸，无才
略，临事多规避。时人目为“祈橐驼。”以其庞大而无所
取也。

《戴兴传》：“兴，开封雍丘人。年十馀岁，以勇力闻里中。及
长，身长七尺馀，美髭髯，眉目如画。太宗在藩邸，兴诣
府求见，奇之，留帐下。后历左领卫上将军。”

《党进传》：“进历忠武军节度，卒赠侍中。进出戎行，形貌
魁岸，居常恂恂，每擐甲胄，毛发皆竖。”

《王超传》：“超，赵州人。弱冠长七尺馀。太宗尹京，召置麾
下。及即位，以隶御龙直，历崇信军节度使。”

《和㠓传》：㠓历知制诰，判吏部铨。㠓好饰容仪，自五鼓
张灯烛，至辨色冠带方毕。虽幼能属文，殊少警策，每
草制必精思讨索而后成，拘于引类偶对，颇失典诰
之体。上以其贵家子，能业文，甚宠待之。欲召入翰林，
谓近臣曰：“㠓眸子眊眊然，胸中必不正，不可以居近
侍也。”其命遂寝。

《赵上交传》：“上交身长七尺，黑色，美风仪，善谈论，负才
任气，为乡里所推。”

《张洞传》：“洞字仲通，开封祥符人。为人长大，眉目如画。”
《宗室列传》：“周恭肃王元俨，广颡丰颐，严毅不可犯，天
下崇惮之，名闻外裔。”

《洞微志》：卢多逊未第时，面极黑，有相告曰：“此名败土，
色贵即明润，复来必多灾。”多逊历贵仕，面色甚莹，将
败数日，忽暗黑如故。

《宋史王昭远传》：继升子昭远，形质魁伟，色黑，继升名
之铁山。有膂力，善骑射，祖母郭氏尝对昭远母指昭
远曰：“此儿有贵相，他日必至公侯。”指昭懿曰：“此儿奉
钱过二万，不能胜矣。”果皆如其言。

《向敏中传》：“敏中字常之，开封人。父瑀，仕汉符离令。性
严毅，惟敏中一子，躬自教督，不假颜色。尝谓其母曰：
‘大吾门者，此儿也’。敏中随瑀赴调京师，有书生过门，
见敏中，谓邻母曰：‘此儿风骨秀异，贵且寿’。邻母入告
其家，比出已不见矣。”

《通鉴纲目》：李沆尝侍宴，上目送之曰：“风度端凝，真贵
人也。”

吕端器量宽恕，知大体，帝深重之，每见其入对，肃然
拱揖，不以名呼。又以端姿仪瑰大，宫廷陛峻，特令梓
人为《纳陛》。

《宋史张孜传》：“孜，开封人。母微时生孜，后入宫乳悼献
太子。孜方在襁褓，真宗以付内侍张景宗曰：‘此儿貌
厚，汝谨视之’。”景宗遂养以为子。后历节度使，赠太尉。
《王德用传》：德用加检校太尉、定国军节度使，宣徽南
院事。赵元昊反，德用请自将讨之，不许。德用状貌雄
毅，面黑，颈以下白晰，人皆异之。言者论德用貌类艺
祖，御史中丞孔道辅继言之，且谓“德用得士心，不宜
久典机密。”遂罢为武宁军节度使、徐州大都督府长
史。

《石林燕语》：王武恭公德用，貌奇伟，色如深墨，当时谓
之“黑王相公。”宅在都城西北隅，善抚士卒，得军情。以
其貌异，所过闾里皆聚观。

《宋史王钦若传》：“钦若状貌短小，项有附疣，时人目为
瘿相。”

《湘山野录》：王冀公钦若乡荐赴阙，张仆射齐贤时为
江南漕，以书荐谒。钱希白公易时以才名，方独步馆
阁，适会延一术士以考休咎，不容通谒，冀公局促门
下，因厉声诟阍人。术者遥闻之，谓钱曰：“不知何人耶？
若声形相称，世无此贵者，但恐形貌不副耳。愿邀之，
使某获见。”希白召之，冀公单微远人，神骨疏瘦，复赘
于颈，而举止山野，希白蔑视之。术者𢙀然侧目瞻视。
冀公起，术者稽颡兴叹曰：“人中之贵，有此十全者。”钱
戏曰：“中堂内便有此等宰相乎？”术人正色曰：“公何言
欤？且宰相何时而无此君不作则已，若作之，则天下
康富而君臣相得，至死有庆而无吊不完者，但无子
尔。”钱戏曰：“他日将陶铸吾辈乎？”术者曰：“恐不在他日，
即日可待，愿公毋忽。”后希白方为翰林学士，而冀公已真拜

《宋史冯拯传》：“拯字道济，父俊，事汉湘阴公刘赟。赟死，
俊与从行千馀人系侍卫狱，周太祖赦出之，授检校
太子宾客，戍安远军驭马镇。辞不行，因徙居河阳。拯
以书生谒赵普，普奇其状，曰：‘子富贵寿考，宜不下我’。”
《谈苑》：“真宗临轩策士，夜梦下有菜一苗甚盛，与殿基
相高。及拆第一卷，乃是蔡齐。上见其容貌，曰：‘得人矣’。”
特诏执金吾七人，清道自齐始。

《宋史西夏传》：“元昊性雄毅，多大略，善绘画，能创制物。
始圆面高准，身五尺馀。”

《王曾传》：曾资质端厚，眉目如画，在朝廷，进止皆有常
处，平居寡言笑，人莫敢干以私。少与杨亿同在侍从，
亿喜谈谑，凡僚友无不狎侮，至与曾言，则曰：“余不敢
以戏也。”

《盛度传》：“度以太子少傅致仕，体肥大，难于拜起，宾客
有拜之者，则俯伏不能兴，往往瞪视而诟詈之。”
《归田录》：“盛文肃公丰肌大腹，而眉目清秀，丁晋公疏
瘦如削。二公皆两浙人也，并以文词知名于时。梅学
士询在真宗时已为名臣，至庆历中为翰林侍读以
卒。性喜焚香，其在官舍，每晨起将亲事，必焚香两炉，
以公”服罩之，撮其袖以出。坐定，撒开两袖，郁然满室
浓香。有窦元宾者，五代汉宰相正固之孙也，以名家
子，有文行，为馆职而不喜修饰，经时未尝沐浴。故时
人为之语曰：“盛肥丁瘦，梅香窦臭”也。

《青箱杂记》：王公风骨清峭，顷项微结喉。有僧相，人皆
谓其寒薄，独一善相者目之曰：“公名位俱极，但禄气
不丰耳。”故旦虽位极一品，而饮啖全少，不畜声伎。
《宋史。阎守恭传》：守恭，并州榆次人。父荣，倜傥有志略，
刘继元欲召至帐下，辞以老母，不就。守恭生而体貌
奇伟，荣曰：“是必当事太平天子，吾无恨矣。”

《任中正传》：“中正躯干颀长，帝择大笏，命内臣取绯衣
之长者赐之。”

《冯廷璋传》：“廷璋美髯，长上短下，好修容仪，虽见小吏，
未尝懈惰。”

《张商英传》：“商英字天觉，蜀州新津人。长身伟然，姿采
如峙玉，负气俶傥，豪视一世。”

《老学庵笔记》：“韩魏公声雌，文潞公步碎，相者以为二
公者无此二事，皆非人臣之相。”

《明道杂志》：潞公以太尉镇洛师，遇生日，僚吏皆献诗，
多云五福全者。潞公不悦曰：“遽使我考终命耶？”有一
客诗云：“绰约肌肤如处子。”盖用《庄子》姑射仙人事也。
洛人笑之曰：“愿尔得妇色若此。”潞公色黔也。

欧阳文忠公应举时，常游京师浴室院。有一僧熟视
公，公因问之曰：“吾师能相人乎？”僧曰：“然。足下贵人也。
然有二事耳：白于面当名满天下，须不掩齿，一生常
遭人谤骂。”

《石林诗话》：“杜正献公自少清羸，若不胜衣，年过四十，
须发即尽白，立朝孤峻，凛然不可屈。欧阳文忠公素
出其门，公谢事居宋，文忠适来为守，相与欢甚。公时
年已八十，然忧国之意，每见于色。欧公尝和公诗，有
云：‘貌先年老因忧国，事与心违始乞身’。公得之大喜，
尝自讽诵。当时以为不惟曲尽公志，虽其形貌，亦在”
摸写中也。

《闻见后录》：嘉祐二年秋，北卤求仁皇帝御容，议者虑
有厌胜之术，帝曰：“吾待卤厚，必不然。”遣御史中丞张
昇遗之。卤主盛仪卫，亲出迎，一见惊肃，再拜语其下
曰：“真圣主也。我若生中国，不过与之执鞭捧，盖为一
都虞候耳。”其畏服如此。

《杨文公谈苑》：冯晖为灵武节度使，有威名，羌戎畏服，
号“麻胡”，以其面有子也。
拊掌录科场，进士程文，多可笑者。治平中，国学试策，
问体貌大臣。进士对策曰：“若文相公、富相公，皆大臣
之有体者。若冯当世、沈文通，皆大臣之有貌者。”意谓
文富丰硕，冯、沈美少也。刘原甫遂目沈、冯为有貌大
臣。又欧阳永叔主文，试贵老，为其近于亲赋，有《进士
散句》云：“睹兹黄耇之状，类我严君之容。”时哄堂“大笑。”
《宋史张雍传》：雍以尚书右丞致仕，年七十。雍姿貌鲁
朴，始登科，为滕中正婿。中正子锡、世宁咸笑之，中正
曰：“此人异日必显达，寿考，非汝曹所及。”锡兄弟虽有
名，然终不越郎署，亦无耆年者。

《刘安世传》：“安世仪状魁硕，音吐如钟。”

《吕大防传》：“大防身长七尺，眉目秀发，声音如钟。自少
持重，无嗜好，过市不左右游目，燕居如对宾客。每朝
会，威仪翼如，神宗尝目送之。”

文同传同，方口秀眉，以学名世。

《贺铸传》：“铸字方回，卫州人，孝惠皇后之族孙。长七尺，
面铁色，眉目耸拔，喜谈当世事，可否不少假借。虽贵
要，权倾一时，小不中意，极口诋之无遗辞。人以为近
侠。”

《老学庵笔记》：“贺方回状貌奇丑，色青黑而有英气，俗
谓之贺鬼头。”喜校书，朱黄未尝去手，诗文皆高，不独工长短句也。潘邠老赠方回诗云：“诗朿牛腰藏旧稿，
书讹马尾辨新仇。”

《研北杂志》：东坡云：“梅二丈圣俞，身长秀眉，大耳红额，
饮酒过百盏，辄正坐高拱，此其醉也。”

《东轩笔录》：孙觉、孙洙同在三馆，觉肥而长，洙短而小，
然二人皆髯，刘攽呼为大胡孙、小胡孙。顾临字子敦，
亦同为馆职，为人伟仪干而好谈兵，攽目为顾将军，
而又好以反语呼之为顿子姑攽。尝与王介同为开
封府试官，试节以制度不伤财赋，举子多用“畜积”字，
畜本音五六反，《广韵》又呼玉反，声近御名。介坚欲黜
落，攽争之，遂至諠忿。监试陈襄闻其事，二人皆赎金，
而中丞吕公著又言责之太轻，遂皆夺主判。是时，雍
子方为开封府推官，戏攽曰：“据罪名当决臀杖十三。”
攽答曰：“然，吾已入文字矣。”其词曰：“切见开封府推官
雍子方，身材长大，臀腿丰肥，臣实不如举以自代。”合
坐大笑。

《石林燕语》：“吕丞相微仲性沉厚刚果，遇事无所为，屈
身干长大而方，望之伟然。初相苏子瞻《草麻》云：‘果毅
而达，兼孔门三子之风，直大以方，得坤爻六二之动’。
盖以戏之。微仲终身以为恨，言固不可不眘也。”
《懒真子》：蔡忠怀确持正，年二十许岁时，家苦贫，衣服
稍敝。一日与群士人张湜师是同行，张亦贫儒也。俄
有道人至，注视持正久之，因谩问曰：“先生能相乎？”曰：
“然。”又问曰：“何如？”曰：“先辈状貌极似李德裕。”持正以为
戏己，复相师是，曰：“当为卿监，家五十口。”时指持正云：
“公当死矣。”道人既去，二人大笑曰：“狂哉道人！以吾二
人贫儒，故相戏耳。”后持正谪新州凡五年。一日，得师
是书云：“以为司农无补，然阖门五十口，居京师食贫。”
近蒙恩守汝州，《持正读》至此，忽忆道人之言，遂不复
读，数日得疾而卒。

《泊宅编》：尚书右丞胡宗愈夫人丁氏，司封员外郎宗
臣之女。自幼颖慧，无所不能。其善相人，盖出天性。在
西府时，尝于窗隙遥见蔡丞相确，谓右丞曰：“蔡相全
似卢多逊。”或以卢、蔡肥瘠色貌不同，诘之，丁氏曰：“吾
虽不及见卢，但尝一观其画像，与今丞相神彩相似。”
尔后蔡果南窜。

可谈。余表伯父袁应中博学有时名，以貌寝，诸公莫
敢荐。绍圣间，蔡元度引之，乃得对。袁鸢肩上短下陋，
又广颡尖额，面多黑子，望之如洒墨，声嗄而吴音。哲
宗一见，连称大陋。袁错愕不得，陈述而退。搢绅目为
“奉敕陋朝士。”王迥美姿容，有才思，少年不甚持重，间
为狎邪辈所诬，播入乐府。今《六幺》所歌《奇俊王家郎》，
乃迥也。元丰中，蔡持正荐之，可任监司。神宗忽云：“此
乃奇俊《王家郎》乎？”持正叩头谢罪。

《贡父诗话》：苏子美魁伟，与宋中道并立，下视之，笑曰：
“交不著。”〈京师市井语也〉号为“锥。”宋为其颖利而幺麽云，赠诗
曰：“譬如利锥末，所到物已破。”后倅洺州洺，本赵地，有
毛遂冢，圣俞遂举处囊事为《送行诗》戏之。

《梦溪笔谈》：王荆公面黧黑，门人忧之，以问医，医曰：“此
垢污，非疾也。”进澡豆，令公沬面。公曰：“天生黑，于予澡
豆，其如予何？”

《清波杂志》：萧注字岩夫。裕陵问曰：“闻卿有袁、许之学。”
因问王安石，注曰：“安石牛耳虎头，视物如射，意行直
行，敢当天下大事。”

《青箱杂记》：安国俊迈而貌陋，黑肥，熙宁中与余同官
于洛下，尝谓余曰：“子可作诗赠我。”余因援笔戏之曰：
“飞卿昔号温锺蕞，思道通俛还魁肥。江淹善啖笔五
色，庾信能文腰十围。只知外貌之粉泽，谁料满腹填
珠玑。相逢把酒洛阳社，不管淋漓身上衣。”安国由此
不悦。

《退朝录》：迩英阁，讲讽之所也。阁后有隆儒殿，在丛竹
中，制度特小。王原叔久在讲筵而身品短，同列戏之
曰：“宜为隆儒殿学士。”

《谈苑》：林瑀、王洙同作直讲，林谓曰：“何相见之阔也？”王
曰：“遭此霖雨。”瑀云：“今后转更疏阔也。”王曰：“何故？”答云：
“逢这短晷。”盖讥王之侏儒。

《馆中铁火罩》，郑天体戏王原叔云：“此王将军兜鍪。”亦
谓其侏儒也。

《游宦纪闻》：蜀之岷山有焦夫子，国初时人，亡其名。以
博学教导后进，故世以夫子称。貌陋且怪，长目广鼻，
虬髯垂瘿，性率不自饰，虽冠带往往爬搔扪虱，然为
歌诗有惊人句。今蜀人止能诵其一联云：“两轮日月
磨兴废，一合乾坤夹是非。”熙宁中，文与可因至天彭
馆于徐公园，杯酒谭笑中，肆笔成夫子像于亭之壁，
曲尽寒酸态度。

《避暑录话》：元丰间，道士陈景元博识多闻，藏书数万
卷，士大夫乐从之游。身短小而伛，师孟尝从求相鹤
经，得之甚喜，作诗亲携往谢，末云：“收得一般潇洒物，
龟形人送鹤书来。”徐举首自操吴音吟讽之，诸弟子
在旁，皆忍笑不能禁。时王侍郎仲至在坐，顾景元不
觉失声，几仆地《湘山野录》：潘佑有文而容陋，其妻，右仆射严续之女，
有绝态。一日晨妆，佑潜窥《干鉴台》，其面落鉴中，妻怖
遽倒，佑怒其恶己，因弃之。

《过庭录》：神庙大长公主，哲宗朝重于求配，遍士族中
求之，莫中圣意。带御器械狄咏，颇美丰姿，近臣奏曰：
“不知要如何人物？”哲宗曰：“人物要如狄咏者。”天下谓
咏为人样子。狄咏，狄青子也。

《续笔记》：蔡元度对答喜笑，溢于颜面，虽见所甚恨者，
亦亲厚无间，人莫能测，谓之“笑面夜叉。”盛章尹京典
藩，以惨毒闻，杀人如刈草菅，然妇雌声欲语先笑，未
尝正视人。或置人死地时，亦柔懦不异平日。此尤可
怪也。

《宋史王黼传》：“黼为人美风姿，目睛如金，有口，辩才疏
隽而寡学术，然多智善佞。”

《范廷召传》：“廷召弱冠，身长七尺馀，有膂力。”

《墨庄漫录》：班行李质，人材魁岸，磊落甚伟。徽庙朝欲
求一人相称者为对，竟无可俪，当时同列目为察只
子，京师俚语谓无对者为察只。建炎三年，擢权殿帅。
许道宁工传神，每见人寝陋者，必戏写貌于酒肆，识
者皆笑之，为其人殴击之，碎衣败面，而竟不悛。
《王氏谈录》：公为舒城尉，马亮镇庐江，始入谒，谓公曰：
“君状貌类宋尚书白，材质正与君等，他日亦不下此
人。”后入上庠，暇日谒邢侍读，昺识公甚喜，叹曰：“君异
时之孙冯也。”

《行都纪事》：岳侯，军中一兵，犯法枭首。妻方怀妊，后诞
一子如常人，躯干甚伟，首仅如拳，眉目皆雕刻，则胞
胎所系，父母相为感应。

《暌车志》：向汲与其弟孪生，状貌酷相肖，人不能辨。一
日汲自外归，弟妇以为其夫也，迎而呼之，不应，随而
置之，遂批其颊。汲正谓之曰：“我乃伯也。”妇惶愧而退，
汲自是更其衣冠以自别。

《青箱杂记》：“解宾王仕至工部侍郎，为人方颐大口，敦
庞重厚，左足下有黑子，甚明大。”

问《奇类林》周益公，长身瘦面，状若野鹤，在翰苑多年。
寿皇一日燕居，叹曰：“好一个宰相，但恐福薄耳。”盖疑
其相也。一老珰在旁徐奏曰：“官家所叹，岂非周必大
乎？”上曰：“尔何知？”曰：“臣见司马光像，亦如必大清臞。”上
为之一笑。未几遂登庸为太平宰相。与闻揖逊之盛，
出镇长沙，退休享清闲之福，十有馀年。

《墨客挥犀》：彭渊材初见范文正公画像，惊喜再拜，前
磬折称：“新昌布衣彭几，幸获拜谒。”既罢，熟视曰：“有奇
德者必有奇形。”乃引镜自照，又捋其须曰：“大略似之
矣，但只无耳毫数茎耳，年大当十相具足也。”又至庐
山太平观，见狄梁公像，眉目入鬓，又前再拜，赞曰：“有
宋进士彭几谨拜谒。”又熟视久之，呼刀镊者使剃其
眉尾，令作卓枝入鬓之状。家人辈望见惊笑，渊材怒
曰：“何笑？吾前见范文正公，恨无耳毫，今见狄梁公，不
敢不剃眉。何笑之乎？耳毫未至，天也；剃眉，人也。君子
修人事以应天，奈何儿女子以为笑乎？吾每欲行古
道，而不见知于人，所谓伤古人之不见，叹吾道之难
行也。”

《宋史周起传》：“起字万卿，淄州邹平人。生而丰下，父意
异之，曰：‘此儿必起吾门’。因名起。幼敏慧如成人。”
《丁大全传》：“大全字子万，镇江人，面蓝色。”

《李全传》：“李全者，潍州北海农家子，同产兄弟三人。全
锐头蜂目，权谲善下人。”

《文天祥传》：“天祥体貌丰伟，美晰如玉，秀眉而长目，顾
盼炯然。”

《金史世宗本纪》：“世宗光天兴运文德武功圣明仁孝
皇帝，讳雍，本讳乌禄，太祖孙，睿宗子也。母曰贞懿皇
后李氏。天辅七年癸卯岁生于上京。体貌奇伟，美须
髯，长过其腹，胸间有七子，如北斗形。”

《雷渊传》：“渊为人躯干雄伟，髯张口哆，颜渥丹，眼如望
洋，遇不平则疾恶之气见于颜间，或嚼齿大骂不休，
虽痛自惩创，馀亦不能变也。”

《温迪罕达传》：“达字子达，本名谋古鲁，盖州按春猛安
人。性敦厚，寡言笑。初举进士，廷试搜阅官，易达藐小，
谓之曰：‘汝欲求作官邪’？达曰：‘取人以才学，不以年貌’。
众咸异之。”

《李献能传》：“献能为人眇小而墨色，颇有髯，善谈论，每
敷说今古，声铿亮可听。”

“王予可传。”予可为人，躯干雄伟，貌奇古，戴青葛巾，项
后垂双带若牛耳，一金镂环在顶额之间，两颊以青
涅之为翠靥，衣常不能掩胫。落魄嗜酒，每入城市，人
争以酒食遗之，夜宿土室中，夏月或尸秽在傍，蛆虫
狼藉，不恤也。人与之纸，落笔数百言，或诗或文，散漫
碎杂，无句读，无首尾，多六经中语，及韵学家古文奇
字，字画峭劲，遇宋讳亦时避之。或问以故事，其应如
响。诸所引书，皆世所未见，谈说之际，稍若有条贯，则
又以诞幻语乱之。

秃蛮猎于燕南。斡秃蛮使归，献所获。世祖见其骨气
沉雄，步履庄重，叹曰：“后日大用之才，已生于今。”即命
入宿卫。

《何荣祖传》：荣祖状貌魁伟，额有赤文如双树，背负隆
起，有相者谓曰：“子位极人臣，且寿相也。”

《史天泽传》：“天泽字润甫，秉直季子也。身长八尺，音如
洪钟，善骑射，勇力绝人。”

《李泂传》：“泂骨骼清峻，神情开朗，秀眉疏髯，目莹如电，
颜面如冰玉，而唇如渥丹，然峨冠褎衣，望之者疑为
神仙中人也。”

《察罕帖木儿传》：“帖木儿字瑞廷，系出北庭。曾祖阔阔
台，元初随大军收河南。至祖乃蛮台，父阿鲁温，皆家
河南，为颍州沈丘人。察罕帖木儿幼笃学，尝应进士
举，有时名。身长七尺，修眉覆目，左颊有三毫，或怒则
毫皆直指，居常慨然有当世之志。”

《张起岩传》：“起岩面如紫琼，美髯方颐，而眉目清扬，可
观望而知为雅量君子。”及其临政决议，意所背乡，屹
若泰山，不可回夺。或时面折人，面颈发赤，不少恕，庙
堂惮之。

《王克敬传》：克敬幼奇颖，尝戏道旁，丞相完泽见之，谓
左右曰：“是儿姿貌秀伟，异日必令器也。”

《赵孟𫖯传》：“行台侍御史程钜夫，奉诏搜访遗逸于江
南，得孟𫖯，以之入见。孟𫖯才气英迈，神采焕发，如神
仙中人。世祖顾之喜，使坐右丞叶李上。”

《谢仲温传》：仲温丰颐广颡，声音洪亮，略涉书史。
《史天倪传》：天倪始生之夕，白气贯庭，成童，姿貌魁杰，
有道士见而异之，曰：“封侯相也。”

《史天祥传》：“天祥幼有大志。长身骈胁。力绝人。”

《辍耕录》：孔某者，皇庆癸丑间为江浙省掾史。身躯短
小，仅与堂上公案相等。凡呈署牍文，必用低凳阁足，
令高脱欢。丞相以其先圣子孙，而且才学优长，甚礼
遇之。时有诏许文正公从祀夫子庙庭。公之子参知
政事，恶孔风度不雅，因小过叱之退。丞相曰：“他祖公
容得参政父亲坐，参政反不容他一个子孙立耶？”许
大惭。

《天中记》：邓弼身长八尺，双目有紫棱，开合闪闪如电，
声如虎吼，以力雄人。泰定末，德王荐之，会丞相格其
事，弼环视四体，叹曰：“天生一具铜筋铁肋，不使立勋
万里外，乃槀死三尺蒿下，命也。”乃入王屋山为道士。
《山房随笔》：京口天庆观主聂碧窗，江西人。观中有赵
太祖真容，北来见者必拜。聂因题其上：凤表龙姿俨
“若新，一回展卷一伤神。天颜亦怪君非鲁，河北山东
摠旧臣。”

《明外史蓝玉传》：“玉身长赭面，饶勇略，有大将材。”
《胡大海传》：“大海长身铁面，智力过人。尝夜出，人见其
两目煜煜有光。”

《丁德兴传》：德兴归太祖于濠，伟其状貌，以黑丁呼之。
《陶安传》：安，当涂人。太祖取太平，安与李习率父老出
迎，安见太祖状貌，谓习曰：“龙姿凤质，非常人也，吾辈
今有主矣。”

《明玉珍传》：“玉珍身长八尺馀，目重瞳子。”

《方国珍传》：“国珍长身黑面，体白如瓠。”

《徐达传》：“达少有大志，长身高颧，刚毅英武。”

《李景隆传》：“景隆长身，秀眉明目，顾盼伟然。每朝会，进
止雍容甚都，太祖数目属之。”

《翦胜》野闻常开平遇春，骁猛绝世，状类猕猴，指臂多
修毫。

《明外史卓敬传》：敬七岁，有术者相之曰：“是儿骨法殊
异，后必为名公卿，惜血不华色耳。”

《王艮传》：“艮建文二年进士，廷对策最优，以貌不扬，易
胡靖第一，艮次之。”

《李时勉传》：时勉与陈敬宗同在翰林，袁忠彻尝相之，
曳二人并列曰：“二公他日功名相埒。”敬宗仪观魁梧，
时勉貌稍寝。闻者未信，后二人各为南北祭酒。
《陈敬宗传》：敬宗美须髯，容仪端整，步履有定则，人望
之耸然起敬。

《王直传》：“直为人方面修髯，仪观甚伟，性严重，不苟言
笑。及与人交，恂恂如也。”

《万安传》：“安长身魁颜，眉目如刻画。”

《张诗传》：诗，顺天人，状貌魁杰，戟髯如武夫，人以“燕山
豪士”目之。

《许逵传》：“逵长身巨口，猿臂燕颔，沉静有谋略。”

《张瓒传》：“瓒方面修耳，眉插入鬓，骨隆隆起，顾盼伟如
也。登弘治末年进士。正德初，授吏科给事中，累擢通
政参议。通政之选，惟择体貌修伟，音吐洪畅，善京师
语者。以故瓒自参议至通政使。时武定侯郭勋用事，
瓒阴附之。会兵部尚书缺，勋密荐瓒可任。帝亦自奇
其貌，曰：‘此福将足使也。以故廷推数人皆不用，独用’”
瓒。瓒无他智能，徒以状貌奇伟，中帝意，遂眷遇终其
身《陆深传》：深同时官翰林著声者，有南海伦文叙。文叙
长身玉立，头颅二尺许。

《妮古录》：“张三丰大耳圆目，须髯如戟，顶作一髻。”
《客座新闻》：“予闻吾乡原”云：一朝士麻脸胡须，一朝
士面歪而眇一目，眇士戏麻士云：“麻脸胡须，羊肚石
倒栽蒲草。”麻士答云：“歪腮白眼，海螺杯斜嵌珍珠。”众
为之绝倒。又太仓陆孟昭为刑部郎中，尝往一朝士
家驾牛，投刺不书名，惟云：“东海钓鳌客过。”其士归见
之，知其孟昭也，亦递一帖云：“西番进象人来。”盖孟昭
黑面白齿，人皆嘲为象奴云：

《见闻录》：“文懿杨公讳守陈，鄞县人。公之在妊也，母张
宜人梦星落怀中，及生天庭有黑子七，如北斗，见者
奇之。”

《皇明通纪》：“武清侯石亨有威望，方面钜躯，须垂至膝，
望之竦然。”

《后渠杂识》：都御史杨公继宗居忧，时阉宦汪直以权
幸延揽名士，闻杨公治郡名，往吊。公衰绖于坟所，直
趋至坟所，拜起，手捋公须曰：“比闻杨继宗名，今貌乃
尔？”公曰：“继宗貌陋，但亏体辱亲，未之敢也。”直不复敢
言。直时威震海内，不屈者公一人耳。

《名山藏典谟记》：“英宗皇帝天姿秀杰，龙颅魁硕，顾盼
有威。立其侧者，皆若旁睨之。”

《明历科状元事略》：景泰五年甲戌科，孙贤字舜卿，河
南杞县人。未第，先梦金甲神人持黄旗插于其门，有
“状元”二字。至廷试，果首擢是科。贤面黑，徐溥面白，徐
辖面黄，时谓“铁状元，银榜眼，金探花。”

《名公像记》：“王襄敏以旗公广额丰颐，而骨气峻拔，有
威重。印堂中直纹五条，右颐有一黑子，音吐如钟。
刘都督公玺，面巉削，无渥颜，耸肩如寒士。”

《杨水田公成》，铁面剑眉，凛不可犯。

《陈太史公沂》，躯不甚长，神采朗秀，眸子可照。

邵佥宪公清，貌古神秀，其声清远。

徐子仁公霖，广面长耳，美须髯，体貌伟异，老而丰润，
行步如飞，称曰“髯仙。”

《谢野全公承举》，美须髯，行九，称曰“髯九。”

许奉常公谷长，头面白晰而圆，巨鼻微须，双眼如碧
色，八十时状如世画《老子》。

王吏部公銮，面白晰骨，峻嶒清峭，两眉如剑，直竖微
《髭须》，望之义气凛然。

殷宗伯公迈，面圆，黄白色，微须，清净之意可见。
姚太守公汝循，“身可中人”，面上圆，下稍锐，白晰小有
须，向人多笑容。

《余司成公孟麟》，“目小而圆，骨法清古，耳高于眉，下微
锐。”

沈侍御公越，修干广颡，气韵高迈。

卢苑马公璧，长身面如之，黄色古而硬，老矣，多皱纹。
王太守公可大，修躯锐首，面长尺，白晰眉目疏朗，微
髭须，手掌如噀血，长上短下，声如钟。

吴司寇公自新，大躯方面，白晰而红，微髭须，丰颐，目
光外现，有威重。

贤奕，正统丙辰状元。周旋，温州永嘉人。初，阁老预定
第一甲三人，候读卷时，问同在内诸公云：“周旋仪貌
何如？”或以丰美对。阁老喜，及传胪，不类所闻。盖丰美
者，严州周瑄，听之不真而误对耳。

歙俗多贾，有士人父壮时贾秦陇间，去三十馀载矣，
独影堂画像存焉。一日父归，其子疑之，潜以画像比
拟无一肖。拒曰：“吾父像肥晰，今瘠黧；像寡须，今髯多
鬓皤，乃至冠裳屦綦，一何殊也。”母出亦曰“嘻，果远矣。”
已而其父与其母亟话畴昔，及当时画史姓名绘像
颠末，乃惬然曰：“是吾夫也。子于是乎礼而父焉。”
枝山前闻正统间有鸿胪王少卿者善宣，玉音洪亮
抑扬，殊耸观听，而其读奏之际，必多吃误。其貌美髯
而秃顶，朝士遂为诗以嘲之曰：“传制声无敌，宣章字
有讹。后边头发少，前面口须多。”有使回问京师新事，
或诵此诗。问为谁，其人遽曰：“此王少卿也。